作者:李曾伯
標題:賀新郎
內容:才過黃花雨。問長堤、依依萬柳，未春何絮。一目河山銀幻出，驚詫夜光流注。巍觀矗、玉為雲柱。風捲寒廬迷過雁，渺滄波、莫認沙鷗羽。千萬蝶，空中舞。霸橋寂寞前溪暮。聳詩肩、霜裘擁貉，月毫揮兔。記得梅奴曾索笑，解珮如逢交甫。今孤壘、寒煙深處。休說鵝池平蔡事，慶新年、一稔歡相語。持大白，勿虛度。